**Likumprojekta "Grozījumi likumā "Par svētku, atceres un atzīmējamām dienām"" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta mērķis ir atvieglot likuma "Par svētku, atceres un atzīmējamām dienām" (turpmāk – Likums) izskatīšanu Saeimā, ņemot vērā lielo priekšlikumu skaitu grozījumu veikšanai Likumā. Likumprojektā paredzēts deleģējums Ministru kabinetam noteikt profesiju un profesionālo nozaru atzīmējamās dienas un kārtību, kādā šīs dienas ir nosakāmas. Šāda deleģējuma iekļaušana likumā un Ministru kabineta noteikumu izstrāde atvieglotu likumdevēja darbu. Vienlaikus Likums papildināts ar jaunu atzīmējamo dienu – Valsts valodas dienu. Likuma grozījumi stāsies spēkā 2019. gada 1. jūlijā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | 2018. gada 20. jūnijā Saeima pieņēma grozījumus Likumā, papildinot pārejas noteikumus ar uzdevumu Ministru kabinetam līdz 2018. gada 31. decembrim izvērtēt spēkā esošo regulējumu par svētku, atceres un atzīmējamajām dienām un izstrādāt priekšlikumus par to, kā turpmāk būtu nosakāmas un kādos normatīvajos aktos iekļaujamas svētku, atceres, atzīmējamās un citas svinamās dienas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saeimā pēdējā laikā tika iesniegti ārkārtīgi daudz priekšlikumu grozījumiem Likumā ar lūgumu noteikt kādas profesijas vai nozares atzīmējamo dienu (t. sk. autotransporta darbinieku diena, sociālo darbinieku diena, utt.). Lai gan šobrīd Likumā jau dažas profesiju atzīmējamās dienas ir noteiktas (piemēram, skolotāju diena, policijas darbinieku diena, robežsargu diena, medicīnas darbinieku diena), tomēr profesiju (nozaru) atzīmējamās dienas racionālāk būtu noteikt Ministru kabineta noteikumos (pretējā gadījumā šis Likums taps līdzīgs otram profesiju klasifikatoram, kas nebūs pārskatāms, un šis var kļūt par "vienmēr atvērto" likumu ar neskaitāmiem grozījumiem, kas nav atbalstāms no juridiskās tehnikas viedokļa). Jāsecina, ka profesijas ir daudzas un visas cienījamas, tāpēc paredzams, ka var turpināties "lavīnveidīgi" priekšlikumi par jaunu profesiju atzīmējamo dienu iekļaušanu šajā Likumā. Atbilstoši ārvalstu un Eiropas Savienības dalībvalstu praksei svētku un atzīmējamās dienas, kurās tiek izkārts valsts karogs (*t.s. flag days*), pamatā tiek noteiktas likumā. Starp Eiropas Savienības dalībvalstīm nav zināmas valstis, kurās dažādu profesiju un profesiju nozaru dienas būtu noteiktas ar ārēju normatīvu aktu. Latvijas valsts karoga likuma 7. pantā tiek paredzēti pienākumi saistībā ar Latvijas valsts karoga lietošanu svētku, atceres un atzīmējamās dienās. Ņemot vērā, ka Saeima ar Latvijas valsts karoga likumu ir noteikusi, kādos svētkos vai atceres dienās ir nepieciešams lietot Latvijas valsts karogu, pakārtoti Saeimai arī būtu jānosaka pašas svētku un atceres dienas, kurās ir nepieciešams lietot Latvijas valsts karogu. Līdz ar to sistēmiski saistīti, tā kā Latvijas valsts karoga likumā ir paredzēta Saeimas kompetence noteikt atzīmējamās dienas, kurās lieto Latvijas valsts karogu, atzīmējamo dienu noteikšanu pilnībā nevar uzticēt Ministru kabinetam. Ministru kabinets noteikumus var izdot tikai likumā noteiktajos gadījumos, likuma ietvaros, un šie noteikumi nedrīkst būt pretrunā ar Satversmi un citiem likumiem. Līdz ar to jāņem vērā, ka, nosakot Ministru kabineta noteikumos atzīmējamās dienas, kurās tiek izkārts Latvijas valsts karogs atbilstoši Latvijas valsts karoga likumam, varētu rasties savstarpējas pretrunas starp Ministru kabineta noteikumiem un Saeimas izdoto likumu. Atbilstoši iepriekš minētajam, Saeimas kompetencē ir nepieciešams atstāt atceres un atzīmējamo dienu noteikšanu, kas saistītas ar vispārējiem valstiskiem un sabiedriski svarīgiem faktiem vai notikumiem (piemēram, Latvijas valsts vēsturi - Lāčplēša diena, 1991. gada barikāžu aizstāvju atceres diena; Latvijas Republikas starptautiskās *(de jure)* atzīšanas diena; Komunistiskā genocīda upuru piemiņas diena), vispārēju vērtību veicināšanu (piemēram, Zinību diena), Eiropas un pasaules vēstures un kultūras aizsardzību (piemēram, Eiropas diena) un citām līdzīga rakstura atzīmējamām un atceres dienām. Papildus, atzīmējamo dienu, kas saistītas ar sabiedrībai būtiskām nozarēm, noteikšanu būtu nepieciešams atstāt Saeimas kompetencē, proti, lēmumi šajā jomā tiek pieņemti, vairāk vadoties no politiskiem apsvērumiem, kas savukārt ir atkarīgi no Saeimas priekšstata par to, kādas atzīmējamās dienas ir atzīstamas par sabiedrībai būtiskām un vai pastāv sabiedrības vai kādas tās daļas īpaša nepieciešamība pēc atzīmējamām dienām sabiedrībai būtiskās nozarēs. Līdz ar to dienas, kuras nav brīvdienas un arī neparedz Latvijas valsts karoga izkāršanu un attiecas uz profesijām un profesiju nozarēm, varētu attiecināt uz atsevišķiem Ministru kabineta noteikumiem. Šāds dalījums būtu racionāls, proti, konkrētās nozares profesijas atzīmējamo dienu, ko pamatā svin konkrētā nozare vai ar šo nozari cieši saistītās personas, regulētu Ministru kabinets, taču visai sabiedrībai kopumā būtiskas atzīmējamās dienas, kā līdz šim, regulētu Saeima Likumā. Tas arī turpinātu šobrīd esošo ilggadējo likumdošanas praksi, ka Saeima Likumā noteiktu visas atzīmējamās, svētku un atceres dienas, ar vienu izņēmumu (profesionālo nozaru atzīmējamās dienas), ko paredz šis likumprojekts. Jāatzīmē, ka nozares ministrijai ir lielākas iespējas, salīdzinot ar Saeimu, uzklausīt un noskaidrot konkrētās nozares profesionāļus par nozares pārstāvju skatījumu uz to profesijas atzīmējamo dienu (kurā datumā to svinēt, vai to var apvienot ar radniecīgu nozaru profesionālajām dienām, utt.), taču tas attiecas tikai uz nozares profesionāļu atzīmējamām dienām, nevis citām valstiski vispārsvarīgām dienām, kuru noteikšanai ir būtiski, lai Saeima uzklausa ekspertu (piemēram, vēsturnieku) viedokļus. Grozījumi Likumā paredz deleģējumu Ministru kabinetam izstrādāt un noteikt profesiju un profesionālo nozaru atzīmējamās dienas. Uz šī deleģējuma pamata Ministru kabinets izstrādās Ministru kabineta noteikumus par profesiju un profesionālo nozaru atzīmējamām dienām, kā arī kārtību, kādā šīs dienas ir nosakāmas, un kritērijus. Ņemot vērā, ka profesiju un profesionālo nozaru pārstāvju loks ir plašs, ir nepieciešams noteikt konkrētus kritērijus profesiju un profesionālo nozaru atzīmējamo dienu noteikšanai. Attiecīgo nozaru ministrijas varēs izteikt priekšlikumus Ministru kabineta noteikumu papildināšanai ar to pārraudzībā esošo nozaru profesiju atzīmējamajām dienām, pēc iespējas saskaņojot tās ar starptautiski atzīmējamām profesiju un profesionālo nozaru dienām.Ņemot vērā, ka vairākas profesiju un profesionālo nozaru atzīmējamās dienas jau ir iekļautas Likumā, ir nepieciešams pārcelt šīs normas no Likuma uz jaunajiem Ministru kabineta noteikumiem. Rezultātā Likumā tiktu atstāts tikai "tīrs" regulējums par valstiskām svētku, atceres un atzīmējamām dienām. Šāds deleģējums atvieglotu Saeimas darbu, ja izpildvara tiktu iesaistīta likumdošanas procesā. Tieslietu ministrijas ieskatā, šāda satura regulējums (par nozaru un profesiju atzīmējamām dienām) nav ar tik konceptuālu ietekmi, tāpēc vairāk būtu piekritīgs Ministru kabineta lemšanai. Likums tiek arī papildināts ar jaunu atzīmējamo dienu 13. maijā – Valsts valodas dienu. Valsts valodas dienas atzīmēšana tika aizsākta 2012. gadā, sasaistot to ar Jura Alunāna dzimšanas dienu 13. maijā. Tās mērķis bija un joprojām ir Jura Alunāna dzimšanas dienā radošā un mūsdienīgā veidā svinēt to, ka mūsu valsts valoda ir latviešu valoda. Ieceres autors ir Rakstniecības un mūzikas muzejs, un to ir atbalstījusi sabiedrība, uzņēmēji, muzeji, kā arī Valsts valodas centrs. Šajā dienā galvenā vērība būtu veltāma latviešu valodas bagātināšanai un attīstībai. Tieslietu ministrijas ieskatā, pamatojums Valsts valodas dienas nostiprināšanai Likumā par atzīmējamu dienu Latvijā ir rodams arī Latvijas Republikas tiesībsarga Jura Jansona uzrunā, kas publicēta laikrakstā "Latvijas Avīze" 20.06.2017. Nr. 117, proti: "Mūsu valsts pamatlikuma, Satversmes ievadā varam lasīt, ka Latvijas identitāti apliecina latviešu valoda, kurai kā centrālajam elementam ir jānodrošina saliedētas sabiedrības esamība. Gan Eiropas Cilvēktiesību tiesa, gan arī Satversmes tiesa ir atzinušas, ka Latvijas valsts, ievērojot cilvēku pamattiesības, var reglamentēt valsts valodas lietošanu. Satversmes tiesa ir norādījusi, ka nepieciešamība aizsargāt valsts valodu un nostiprināt tās lietošanu ir cieši saistīta ar Latvijas valsts demokrātisko iekārtu: "…globalizācijas apstākļos Latvija ir vienīgā vieta pasaulē, kur var tikt garantēta latviešu valodas un līdz ar to arī pamatnācijas pastāvēšana un attīstība, latviešu valodas kā valsts valodas lietošanas jomas sašaurinājums valsts teritorijā uzskatāms arī par valsts demokrātiskās iekārtas apdraudējumu". Aizsargāt valsts valodu [..] tāpēc, ka valsts pamatvērtības ir Satversmē noteiktas."Nav citas vietas pasaulē, kur latviešu tautas kultūrvēsturiskā mantojuma saglabāšana tiktu noteikta kā valsts mērķis, kur latviešu valodai kā valstij būtiskai vērtībai tiktu garantēta tāda aizsardzības, saglabāšanas un attīstības iespēja, kā to var garantēt Latvijas Republikā.Viena no svarīgākajām lietām, kas mūs var vienot, ir valsts valoda, kas kalpotu ne tikai kā kopējs savstarpējās saziņas, bet arī saprašanās līdzeklis visiem valsts iedzīvotājiem neatkarīgi no viņu tautības, dzimtās valodas un reliģijas.Pārfrāzējot tiesībsarga teikto – "mums jātur staltu stāju un jālepojas, ka protam latviešu valodu. Mums jāizmanto iespēja būt piederīgiem kaut kam tik īpašam – tik saudzējamam, tik retam. Tā ir mūsu latviešu valoda, maza, bet sena un kopta, stipra un skanīga. Un valodu lielu dara cilvēki. Cilvēki, kuri tajā domā, kuri tajā runā, cilvēki, kuri tajā klausās. Man ir patiess gods būt starp tiem dažiem miljoniem, kuri var domāt, runāt un klausīties latviešu valodā, man ir prieks saprast un saprasties." |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Dažādu profesiju un profesionālo nozaru pārstāvji.Valsts valodas dienas mērķgrupa būtu visa sabiedrība, jo, atzīmējot šo dienu, tiktu nostiprināta un cildināta tāda konstitucionālā vērtība kā valsts valoda. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām likumprojekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Ar grozījumiem Likumā tiks ietverts deleģējums Ministru kabinetam izstrādāt jaunus Ministru kabineta noteikumus par profesiju un profesionālo nozaru atzīmējamām dienām, uz kuriem tiktu pārceltas Likumā ietvertās profesiju un profesionālo nozaru atzīmējamās dienas, kā arī šie noteikumi turpmāk tiktu papildināti ar profesiju un profesionālo nozaru atzīmējamām dienām. Nosakot šo Likuma grozījumu spēkā stāšanās laiku, ir būtiski paredzēt arī pietiekamu laika periodu Ministru kabineta noteikumu izstrādei, līdz ar to paredzēts, ka likumprojekts stājas spēkā 2019. gada 1. jūlijā. Izskatot likumprojektu Saeimā, parasti 3. lasījumā tiek apspriests likumprojekta spēkā stāšanās laiks un noteikts periods, kas ir pietiekams Ministru kabineta noteikumu projekta izstrādei, attiecīgi, ja nepieciešams papildus laiks deleģēto Ministru kabineta noteikumu izstrādei, tad spēkā stāšanās laiku ir iespējams pagarināt. |
| 2. | Atbildīgā institūcija | Tieslietu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.4.1 apakšpunktam sabiedrībai tika dota iespēja rakstiski sniegt viedokli par likumprojektu tā izstrādes stadijā. |
| 2. | Sabiedrības līdzdalība projekta izstrādē | Paziņojums par līdzdalības iespējām likumprojekta izstrādes procesā ievietots Tieslietu ministrijas tīmekļa vietnē, kur pirms likumprojekta pieteikšanas izsludināšanai Valsts sekretāru sanāksmē tika dota iespēja sabiedrībai izteikt viedokli par likumprojektu līdz 2018. gada 23. novembrim. Likumprojekts ir pieejams: https://www.tm.gov.lv/lv/cits/pazinojums-par-lidzdalibas-iespejam-likumprojekta-grozijumi-likuma-par-svetku-atceres-un-atzimejama. |
| 3. | Sabiedrības līdzdalības rezultāti | Iebildumi vai priekšlikumi netika saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Tieslietu ministrija. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas institūcijas netiks veidotas, esošās institūcijas netiks likvidētas vai reorganizētas. |
| 3. | Cita informācija | Nav |

Iesniedzējs:

tieslietu ministrs Jānis Bordāns

Cercens 67036900
Krisjanis.Cercens@tm.gov.lv